google/wiki40b huggingface dataset:
אדי סילבסטרה פסקל ישראפילוב

קריירת מועדונים

אדי נולד ברוקאטס דה מאר שבספרד לאב אנגולי ואם אזרית. אדי התחיל את הקריירה שלו במחלקת הנוער של מילאן. כעבור שנתיים חזר לספרד ושיחק במחלקות הנוער של לה מוחונרה ופולי אחידו ובגיל 18 הצטרף לריאל מרוסיה. ב-8 במאי 2011 אדי ערך את הופעת הבכורה שלו בקבוצה הבוגרת בניצחון 1-2 נגד חומיאה. בעונת 2013/2014 אדי הפך לשחקן הרכב פותח במורסיה, וב-26 בינואר 2014 הבקיע את שער הבכורה שלו בקבוצה הראשונה בתיקו 2-2 נגד מאיורקה.
ב-1 בספטמבר 2014 אדי הושאל לגרנדה. ב-20 בספטמבר 2014 אדי ערך את הופעת הבכורה שלו בקבוצה בניצחון 0-1 נגד אתלטיק בילבאו. ב-12 ביולי 2015 אדי הושאל לאייבר עד לסיום העונה. אחרי שלא הצליח להשתלב באייבר, ב-1 בפברואר 2016 חתם בקורדובה עד לסיום העונה.
ב-18 באוגוסט 2016 אדי חתם לשנתיים בקדיס. ב-29 באוגוסט 2017 חתם בז'ימנסטיק טרגונה לשלוש שנים.
ב-29 בינואר 2018 חתם לשנתיים וחצי באלקורקון. בתחילת עונת 2018/19 הגיע למספר ימי התרשמות בהפועל באר שבע, אך לא הרשים ולבסוף שוחרר.
ב-12 באוגוסט 2019 אדי חתם באלבסטה.

קריירה בינלאומית

אדי נולד בספרד, אך נתנה לו האפשרות לייצג את אנגולה ארץ מוצאו של אביו או את אזרבייג'ן ארץ מוצאה של אמו. במאי 2013 אדי זומן לראשונה לסגל נבחרת אזרבייג'ן לקראת משחק הידידות נגד קטר, אך אדי דחה את הזימון בטענה כי הוא רוצה לעזור למורסיה במשחקים שנשארו לה עד סיום העונה.
ב-8 בינואר 2015 פורסם כי אדי החליט לייצג את אזרבייג'ן. ב-28 במרץ הוא ערך את הופעת הבכורה שלו בניצחון 0-2 נגד מלטה במסגרת מוקדמות יורו 2016.
צעצוע של סיפור

תקציר העלילה

הסרט מתמקד בדמויות הראשיות שהן בובת הבוקר וודי ובובת מגן החלל (שוטר שתפקידו לשמור על הסדר בגלקסיה) באז שנות-אור.
הסרט מתחיל ביום הולדתו של אנדי שמקבל במתנה את צעצוע הלהיט הנוכחי, בובת באז שנות אור. באז מתחבב על צעצועיו האחרים של אנדי ומעורר בכך את קנאתו של וודי, שחש כי נגזלה ממנו תהילתו. וודי גם כועס על באז שטוען להיות מגן חלל אמיתי ולא מכיר בהיותו צעצוע.
במהלך הסרט נקלעים וודי ובאז היריבים להרפתקה משותפת בביתו של סיד - בן השכנים. סיד אוהב להתעלל בצעצועים ולהרוס אותם, כך שוודי ובאז מוצאים עצמם בסכנת חיים. לאחר מבצע הצלה מרשים, במהלכו מוכן כל אחד בתורו להקריב את חייו למען האחר, ניצלים וודי ובאז, חוזרים לביתו של אנדי והופכים לידידים. לקראת סוף הסרט גם מבין באז בדרך הקשה שהוא רק צעצוע ולא מגן חלל אמיתי.
סרנאקי

תולדות היישוב

היישוב נזכר לראשונה בשנת 1430, ובשנת 1754 הוענקו לו זכויות עיר, אשר ניטלו ממנו בעקבות מרד ינואר, בשנת 1869. חיבור הכפר לקו מסילת הברזל בסוף המאה ה-19 הביא להתפתחותו הכלכלית.

יהודי סרנאקי

התיעוד הראשון לישיבת יהודים בכפר הוא מהמאה ה-18, ומהמאה ה-19 היוו רוב בקרב תושביו. בין מלחמות העולם נמנו ביישוב כ-2,000 יהודים, רוב תושביו, והתקיימה בו פעילות של המפלגות הציוניות, של הבונד ושל אגודת ישראל, שרבים מאנשיה היו חסידים. בכפר פעל גם בית ספר עברי. ב-21 בספטמבר 1939 נכנס למקום הצבא האדום, כעבור שבוע נסוגו הסובייטים מזרחה בהתאם להסכם ריבנטרופ-מולוטוב והגרמנים נכנסו לעיירה. רבים מיהודי העיירה עזבו מזרחה עם הצבא האדום. בבתיהם הנטושים שוכנו פליטים פולנים.
עם כניסת הגרמנים ליישוב, גייסו אלו את יהודיו לעבודות כפייה, וביצעו מעשי התעללות ורצח בקרב הקהילה. בשנת 1940 הובאו ליישוב כ-1,000 יהודים שגורשו מיישובי הסביבה.
בספטמבר 1941 רוכזו כ-1,180 היהודים שנותרו בכפר בגטו שהוקם בו. במאי 1942 שולחו כולם לגטאות לושיצה ומורדי, מהם גורשו באוגוסט 1942 למחנה ההשמדה טרבלינקה.
כ-70 יהודים בעלי מקצוע שהושארו בגטו שביישוב לביצוע עבודות כפייה נרצחו ב-21 ביולי 1942. מספר צעירים יהודים מהכפר שהצליחו להימלט ליערות הסביבה לפני האקציה נרצחו בידי פרטיזנים פולנים.
Stupify

הווידאו-קליפ

הווידאו קליפ של השיר מציג את הלהקה מנגנת בחדר חלוד הדומה למרתף ומגוון בסצנה עם ילד צעיר, היושב באותו החדר.
תוך כדי שהשיר מתקדם, הילד נרדף על ידי שדים ולקראת הסוף, הופך לאחד מהם. הווידאו משתמש בצורה נרחבת באפקט חזותי, הקרוי בדרך-כלל "ראש מהיר".
אסטרואידי אפולו

אסטרואידי אפולו הם קבוצה של גופים קרובי ארץ הקרויים על שם האסטרואיד הראשון שהתגלה ושויך לקבוצה זו, אפולו, שנתגלה ב-24 באפריל 1932 על ידי קרל ריינמות'. גופים אלה מוגדרים כבעלי מרחק הקפה ממוצע גדול מיחידה אסטרונומית אחת, שנקודת הפריהליון שלהם קטנה מ-1.017 יחידות אסטרונומיות. כתוצאה מכך, מסלולם סביב השמש בדרך כלל חוצה את מסלול כדור הארץ והם עלולים להוות סכנה.
האסטרואיד אפופיס הוא אסטרואיד אטן, אולם חישוב המסלול שלו מראה שב-13 באפריל 2029 הוא יעבור בסמוך לכדור הארץ, ומסלולו צפוי להשתנות כך שייתכן והוא עלול להפוך לאסטרואיד אפולו. חישובים מראים הסתברות נמוכה לפגיעת אסטרואיד זה בכדור הארץ ב-2036.
עמיאל שטרנברג

ביוגרפיה

נולד בכפר פינס, לרבקה ולרב משה שטרנברג, שהיה רב היישוב. למד בישיבת נתיב מאיר ולאחריה המשיך את לימודיו בישיבת מרכז הרב, שם למד אצל הרב מרדכי פרום ואצל הרב אברהם שפירא. כמו כן היה מתלמידיו של הרב צבי יהודה הכהן קוק, ושל הרב צבי ישראל טאו.
בגיל 23 מונה לר"מ בישיבת מרכז הרב על ידי הרב צבי יהודה הכהן קוק. במשך השנים כיהן גם כר"מ בישיבת אור עציון ובישיבת עטרת כהנים, וכראש הכולל ביישוב עצמונה. לאחר מכן הקים הרב שטרנברג את כולל "חזון אלחנן" בעיר דוד. בהדרכתו ובהנהגתו עוברים תלמידי הכולל על חלקים נבחרים מהש"ס בעיון.
מאז היווסדה של ישיבת הר המור בשנת ה'תשנ"ח 1997, משמש הרב עמיאל שטרנברג, יחד עם אחיו התאום, הרב מרדכי שטרנברג, כראש הישיבה, בנוסף להיותו ראש הכולל "חזון אלחנן". עד לפרישה לימד במכון מרחבים בירושלים.
הרב שטרנברג הוא חתנו של הרב שלמה זלמן מן-ההר שהיה רבה של שכונת בית וגן בירושלים. רעייתו הרבנית אסתר, הקימה ספרייה בהר חומה, כתבה את הספר "מבצע שפיפון" על נפילת הרובע היהודי, ועוסקת בשירה. לזוג תשעה ילדים. הם מתגוררים ברובע המוסלמי בעיר העתיקה בירושלים. גיסיו הם הרב חיים שטיינר, הרב יששכר גואלמן, והרב חיים מן ההר. בנו, הרב משה שטרנברג הוא ר"מ בהר המור. 
בתו נשואה לבן של הרב יהושע שפירא, הרב שלומי שפירא.
מרלן פבלה

חייה

פבלה נולדה בעיר סנטיאגו פפסקיארו שבמדינת דורנגו במקסיקו לסילביה ופליפה פבלה. יש לה שלוש אחיות: לורה, מייבל ודבורה. פבלה למדה משחק במרכז לחינוך לאומניות של טלוויזיה במקסיקו סיטי. במקביל ללימודיה היא גם עסקה בדוגמנות. היא התחילה לשחק בתיאטרון לצד שחקנים כמו: הלנה רוחו וחוליו אלמאן ובמקביל הנחתה את תוכנית הטלוויזיה "Meridiano X".
הפריצה הגדולה שלה הייתה בשנת 2002 בטלנובלה "חתולה פראית", פבלה שיחקה בתפקיד הראשי לצד מריו סימרו. הטלנובלה צולמה במיאמי וזכתה להצלחה
גדולה בארצות הברית. ב-2003 חזרה פבלה למקסיקו כדי לשחק בטלנובלה "Velo de Novia" לצד השחקן אדוארדו סנטה-מרינה.
ב-2004 השתתפה פבלה בטלנובלה "רובי", שם שיחקה את דמותה של סוניה.
ב-2005 חזרה פבלה לשתף פעולה עם שחקן "סבסטיאן רולי", ששיחק לצידה ב"רובי", בטלנובלה "כנגד כל הסיכויים" (Contra viento y marea).
ב-2006 קיבלה פבלה הזמנה מסלמה הייק להשתתף בתוכנית האמריקאית "Ugly Betty", הגרסה האמריקאית לטלנובלה הקולומביאנית "אני בטי המכוערת" (Yo soy Betty, la fea).
ב-2007 השתתפה פבלה בטלנובלה "זורו, החרב והורד" (Zorro: La espada y la rosa), הטלנובלה הראשונה בהיסטוריה שנעשתה ב-HD על ידיד טלמונדו בשיתוף פעולה עם Sony Pictures. עבור טלנובלה זו קיבלה פבלה את פרס ACE בקטגוריית שחקנית הטלוויזיה הטובה ביותר.
ב-2008 השתתפה בסרט "Playball" של אלפונסו רודריגס. בכורת הסרט התקיימה בפסטיבל הסרטים הדומיניקני הראשון של מיאמי.
ב-2011, לאחר כמה שנים של היעדרות ממסך הטלוויזיה, חזרה פבלה לשחק בטלנובלה "האחים דל מונטה" (Los herederos del Monte) לצידו של השחקן מריו סימרו, לאחר ששיחקו ביחד ב"חתולה פראית".
ב-2012 התגברה פבלה על שבץ שחוותה, כדי להתאושש, היא נאלצה לוותר על מסע הופעות של הצגת התיאטרון "Una cena con movida" לצד השחקן חואן סולר. חודשיים בלבד לאחר מכן, כבר השתתפה בטלנובלה נוספת- "El Rostro de la Venganza", שם שיחקה תפקיד כפול.
ב-2013 זכתה בתואר "La reina de los mariachis" מטעם התיאטרון במקסיקו סיטי.
נכון ל-2013, פבלה מנהלת מערכת יחסים עם הדוגמן הישראלי גיא דווידיאן.
ניוקי

באיטליה

ניוקי נחשבים לא פעם לסוג של פסטה למרות שאופן התקנתם ומרכיביהם שונים. זמן בישולם קצר בהרבה מזה של פסטה יבשה. ניתן להכין אותם במטבח ביתי או לרוכשם יבשים או טריים באריזות אטומות. ניוקי מוכנים מראש נחשבים לנחותים בהשוואה לניוקי טריים. את הניוקי נהוג להגיש עם רוטב, כמו למשל רוטב עגבניות, רוטב חמאה ומרווה או רוטב חמאה מותכת וגבינה, אשר נחשבים כ"רטבים קלאסיים" לליווי ניוקי.
באזור טוסקנה שבאיטליה, ניוקי תרד וריקוטה מכונים סטרוזפרטי (strozzapreti) או חונקי כומר. אגדה פופולרית מקומית מספרת על כומר שנחנק למוות בעקבות אכילה לא מרוסנת של ניוקי שכן אלו היו טעימים מדי.

בדרום אמריקה

בארגנטינה, אורוגוואי וברזיל, ארצות בהן המטבח האיטלקי פופולרי במיוחד, נהוג להגיש ניוקי בעשרים ותשעה לכל חודש. מקור המנהג בהיות העשרים ותשעה לחודש, יום לפני קבלת המשכורת החודשית, היום בו משקי הבית סובלים במיוחד ממחסור במזומנים, ולכן באותו יום מתקינים ארוחת ניוקי הנחשבת בריאה ושמרכיביה זולים. באותן ארוחות, נוהגים מספר אנשים להניח שטר כסף מתחת לצלחת כסגולה לשגשוג. בקהיליות של ארגנטינאים מחוץ למדינתם נאספים חברי הקהיליה לארוחת ניוקי של ה-29 (ñoquis del 29).
כהיפוך למקורו של המנהג, המונח לניוקי בארגנטינה ואורוגוואי משמש ככינוי בסלנג לעובדי ממשלה המופיעים במקום העבודה רק בסביבות העשרים ותשעה לחודש כדי לאסוף את משכורתם.
צביקה פייראיזן

ביוגרפיה

פייראיזן נולד ברמת גן, אביו היה מהנדס וקצין בשירות קבע בחיל האוויר, משפחתו הייתה ממקימי היישוב נווה צוף. הוא היה חבר בתנועת הנוער בני עקיבא ואף שימש כקומונר בסניף בו הדריך. בוגר מדרשיית נעם בפרדס חנה וישיבת ההסדר קרני שומרון, והיה תלמיד קרוב של הרב זאב קרוב. בצבא סיים קורס טיס במגמת נווטי קרב ושירת כנווט בטייסת 69. בשנים 2003–2005 פיקד על טייסת כלי טיס מאוישים מרחוק, מסוג זיק שהשתתפה בפעילות רבה של סיכולים ממוקדים בתקופת האינתיפאדה השנייה. הוא מילא תפקידים בלהק האוויר, שימש כמפקד מגמת קרב בבית הספר לטיסה, מפקד מחלקה בלהק המודיעין, ראש מחלקת מודיעין למבצעים בחיל האוויר, השתתף בהכנות לתקיפת הכור הגרעיני בסוריה, שימש מפקד כנף 2 בחיל האוויר, ומפקד חטיבת אמצעים מיוחדים באגף המבצעים.
ביולי 2017 מונה לקצין חינוך ראשי.
הוא תושב רחובות, נשוי לרחל ואב לחמישה. בעל תואר שני בהצטיינות במדעי החברה מאוניברסיטת חיפה והמכללה לביטחון לאומי.
הכתר המשולש של הספורט המוטורי

הכתר המשולש של הספורט המוטורי הוא הישג לא רשמי המתייחס לנהגי מרוצים שהשיגו ניצחונות בשלושת המרוצים היוקרתיים בעולם הספורט המוטורי: מרוץ 24 השעות של לה מאן, גרנד פרי מונקו ואינדיאנפוליס 500.
במשך 11 שנים (1950–1960) היו גרנד פרי מונקו ומרוץ האינדיאנפוליס 500 חלק מאליפות הפורמולה 1. בשנת 1961 הוצא המרוץ בארצות הברית מהסבב. החל משנת 1987 גרנד פרי מונקו והאינדיאנפוליס 500 מתקיימים באותו התאריך, כך שלא ניתן לנצח את שני המרוצים באותה השנה.
18 נהגים התחרו בשלושת המרוצים וניצחו לפחות אחד מהם. גרהאם היל הוא הנהג היחיד שהצליח לנצח את שלושת המרוצים.

אינדי

בין השנים 1971–1990 במרוצי האינדי באצרות הברית היה כתר משולש. עד לשנת 1980] הוא כלל שלושה מרוצי 500 מייל: אינדיאנפוליס 500, פוקונו 500 וקליפורניה 500. אל אונסר הוא היחיד שניצח את שלושת המרוצים בעונה אחת (1978). בשנת 1980 בוטל מרוץ בקליפורניה והוחלף על ידי מרוץ מישיגן 500. בשנת 1989 בוטל המרוץ בפוקונו.
הכתר המשולש חזר בשנת 2013 עם המרוצים באינדיאנפוליס, פוקונו ומרוץ ה-MAVTV 500, שהתקיים בקליפורניה. פרס של מיליון דולר הובטח לנהג שיזכה בשלושת המרוצים.

מרוצי סיבולת

הכתר המשולש של מרוצי הסיבולת מתייחס לזכייה במרוץ 24 השעות של לה מאן, מרוץ 24 השעות של דייטונה ומרוץ 12 השעות של סברינג. עשרה נהגים ניצחו את שלושת המרוצים: אי. ג'י. פויט, הנס הרמן, ג'קי אוליבר, ג'קי איקס, אל הולברט, הארלי הייווד, מאורו בלדי, אנדי וולאס, מרקו ורנר וטימו ברנהרד.

לקריאה נוספת

* What is motorsport’s ‘Triple Crown’ and why does it matter?, Top Gear, 27 May 2017
דני ארדיטי

קורות חייו

דני ארדיטי נולד וגדל בקיבוץ יראון שבגליל העליון. בשנת 1970 התגייס לצה"ל והתנדב לסיירת מטכ"ל. לאחר טירונות צנחנים עבר מסלול הכשרה כלוחם ביחידה וכן הכשרה כמפקד כיתה. ב-1972 השתתף בפעולת ההשתלטות על מטוס סבנה. ארדיטי לחם במלחמת יום הכיפורים ולאחריה עבר קורס קצינים. במבצע יונתן ב-1976 שימש כמפקד צוות ביחידה והוטלה עליו האחריות להשתלטות על חדר ה-VIP בטרמינל, תחת פיקודו בחוליה היו בין השאר עמוס בן אברהם ופנחס בוכריס. אחר כך שירת כמפקד פלגה ביחידה וסגן מפקד הסיירת תחת פיקודם של עמירם לוין, נחמיה תמרי ושי אביטל, בתקופת מלחמת לבנון הראשונה.
בשנים 1984–1994 שירת במגוון תפקידי פיקוד בחיל המודיעין ועמד בראש מערך המבצעים המיוחדים, בין היתר בעת ההכנות למבצע "שיח אטד". ארדיטי נכח בתרגיל המודל למבצע בו אירע אסון צאלים ב'. כאשר אחד ממשתתפי התרגיל שיגר שני טילים לעבר מבנה מאויש; הטילים היו אמורים להיות משוגרים רק בחלק השני וה"רטוב" של התרגיל, בו היה המבנה אמור להיות ריק. מפגיעת הטילים נהרגו חמישה חיילים ונפצעו חמישה נוספים. ארדיטי מיהר למקום האירוע, עזר במתן עזרה ראשונה לפצועים ובארגון הפינוי לבתי החולים.
לאחר מכן שימש כנספח צה"ל וראש נציגות משרד הביטחון בדרום-מזרח אסיה וב-1997 מונה לנציג צה"ל במטה ללוחמה בטרור במשרד ראש הממשלה. בשנת 1998 קודם לדרגת תת-אלוף ומונה למפקד יחידת הקישור לכוחות זרים וב-1999 למפקד החטיבה לקשרי חוץ באגף המבצעים. בשנת 2001 שימש ארדיטי כקצין בודק בחקירת התנהלות לא תקינה של היחידה הטכנולוגית של אגף המודיעין.
באוקטובר 2002 מונה לראש המטה ללוחמה בטרור במועצה לביטחון הלאומי. לאחר התפטרותו של אילן מזרחי בסוף 2007 מונה ארדיטי לראש המועצה בפועל, מינוי שהפך בהמשך למינוי קבע. בתקופתו הורחבו סמכויות המועצה ושמה שונה למטה לביטחון לאומי, ומשרת ראש המטה הפכה למשרת אמון. עם היבחרו של בנימין נתניהו החליף עוזי ארד את ארדיטי בתפקידו. בפברואר 2012 הגיש, יחד עם תא"ל אלקנה הר-נוף, מכתב תלונה חריף לראש המועצה לביטחון לאומי יעקב עמידרור ולנציבות שירות המדינה בהקשר לתפקודו של ניצן נוריאל כראש המטה ללוחמה בטרור וקרא להדחתו. לאחר תפקידיו במערכת הביטחון מונה ארדיטי למנכ"ל חברת IFG Security, חברה ישראלית-קנדית המעניקה שירותי ייעוץ ביטחוני וביטחון פנים בישראל ובעולם.
ארדיטי הוא בעל תואר ראשון בכלכלה חקלאית מאוניברסיטה העברית ותואר שני בלימודי ביטחון ויחסים בינלאומיים מאוניברסיטת חיפה.
נשוי ואב לשלושה.
מלאכי הכהן

ביוגרפיה

נולד לרב יעקב הכהן בליוורנו, הוא למד אצל רבני ליוורנו ובהם הפוסק והמקובל רבי אברהם חיים רודריגס מחבר "ארח לצדיק". רבו המובהק היה המקובל רבי יוסף אירגס מחבר "שומר אמונים", ממנו למד תלמוד, הלכה וקבלה. עם פטירת רבו זה, הפקיד את כל כתביו בידי תלמידו רבי מלאכי, והוא שהדפיס את ספריו הקבליים "שומר אמונים", "מבוא פתחים" ו"שאלות ותשובות"; ואת ספר השו"ת ההלכתי שלו "דברי יוסף".
הוא ידע את מלאכת כתיבת הסת"ם, וספר תורה שכתב בכתב ידו, מתואר בידי רבי חיים פלאג'י.
בהיותו מרבני ליוורנו הוא חתום על הסכמות ספרים רבים שנדפסו בעיר. הוא חתום גם על מכתב התמיכה ברבי יהונתן אייבשיץ בעת המחלוקת שהתגלעה בינו לבין רבי יעקב עמדין. אגרת ממנו בלועזית, חתומה לטינית הנוגעת לתיבת ספריו של רמח"ל בעת הפולמוס בעניינו, התפרסמה בטעות בעילום שמו בידי שמעון גינצבורג, "ר' משה חיים לוצאטו ובני דורו, אוסף אגרות ותעודות".
הוא נפטר בכ"א בחשון ה'תקל"ב, 29 באוקטובר 1771. נחום סלושץ משער שנפטר בטריפולי, לוב, אך מכל מקום, קברו נמצא בליוורנו. רבי אברהם כלפון מחכמי טריפולי כתב עליו קינה בשם "על מצבת הרב יד מלאכי".
על מצבת קברו נחרתו השורות:
העוברים קרבו חזו אבן, תסתיר יסוד עולם ומבצרו 

הרב אשר דמה למלא"ך אל, כה"ן גדול הדור והדרו 

שפט בצדק דל ושם שלום, הרביץ בישראל חק דת צורו

מיום היותו עד אשר בא פה, את בוראו הכיר ואת יוצרו 

לכן זבול עלה לחיי עד, לפני ה' יהיה שחרו

תחת אבן זו נטמן איש תם ישר ונאמן 

הרב הכולל הדיין המצוין 

המקובל האלהי החסיד והעניו 

מרביץ תורה בישראל כמוהר"ר מלאכי הכהן 

נל"ע ביום שלישי כ"א לחדש חשון שנת ---

והייתה מנוחתו כבוד תהי נפשו צרורה בצרור החיים
הרב דוד שלוש מסר בשם יהודה לייב ביאלר שהשתתף במשלחת הישראלית להעברת קברו של החיד"א מליוורנו להר המנוחות בירושלים, כי בעת חפירת הקבר, פגעו החופרים בקבר הסמוך, קברו של רבי מלאכי הכהן, וגילו את רגלו עטופת התכריכים.

ספריו

הוא סידר רבים מחידושיו ככללים המקיפים סוגיות רבות בתלמוד ובדברי הראשונים והאחרונים. הגהותיו לספר הליכות עולם נדפסו במהדורות מאוחרות של הספר, בחתימה הרמ"ך. ספרו "יד מלאכי" נדפס לראשונה בחייו בשנת ה'תקכ"ז ובפעם השנייה בברלין בשנת ה'תרי"ז. הספר נחשב לאחד מספרי הכללים היסודיים ביותר ומצוטט תדיר בכל ספרות הכללים שלאחריו. הוא זכה למהדורות רבות, לאחרונה גם הודפס בסדר חדש בשנת ה'תשס"א על ידי מישור ובשנת ה'תשע"ו על ידי מכון ירושלים בשלושה כרכים. בשני כרכים הראשונים הודפס עיקר הספר יד מלאכי ובכרך השלישי הודפס כתביו וליקוט דבריו משאר פוסקי זמנו, כולל ביאורו על התורה וכמה משניות, שו"ת ופסקים, "השיר והשבח", ומפתחות. הדירו את הספר עם הערות מקיפים שדנים מעמיקים ומוסיפים על דבריו מכל ספרי הכללים והאחרונים שדנו בדברי המחבר ובאותם נושאים. 
מלבד ספרו זה חיבר גם ספרון תפילה בשם "שבחי תודה" לאחר רעידת אדמה שפקדה את ליוורנו.
הוא ניהל חליפות מכתבים בעיקר בנושאים הלכתיים עם רבים מרבני דורו, ידוע במיוחד דין ודברים שהיו לו, בהוראת רבו רבי אברהם חיים רודריגס, עם רבי יצחק למפרונטי מחבר האנציקלופדיה ההלכתית "פחד יצחק" בעניין ברכת ה"קוקולאט"א" (שוקולד). לדעת הרבנים רודריגס והכהן, יש לברך על השוקולד בורא פרי העץ, ואילו הרב למפרונטי צידד כי יש לברך שהכל נהיה בדברו. מסקנתם המשותפת למעשה הייתה לברך "שהכל"
חיבר קינות מחורזות ושנונות, ביניהן על רבו, רבי יוסף אירגאס ועל רבי חיים בן עטר.
גרימסבי טאון

היסטוריה

למרות שכיום מצבו איננו טוב, בעבר המועדון היה המצליח ביותר מאזור לינקולנשייר ההיסטורי, והיה היחיד ששיחק בליגה הבכירה של הכדורגל האנגלי. גרימסבי טאון הוא גם המועדון היחיד מלינקולנשייר השלושה שהעפיל לחצי-גמר גביע ה-FA (פעמיים) והוא והיחיד שניצח בשני משחקי גמר שנערכו באצטדיון ומבלי הישן. בהשוואה למועדונים האחרים, המועדון שהה במשך הזמן הארוך ביותר בליגות הראשונה והשנייה מבחינת חשיבות.
בין המאמנים הבולטים בתולדות גרימסבי טאון ניתן למנות את ביל שנקלי, שמאוחר יותר אימן והוביל את ליברפול לזכייה בתארים רבים. מאמן נוסף הוא לורי מקנמיי שהוביל את גרימסבי טאון לליגה השלישית ב-1972, ולאחר מכן עבר לסאות'המפטון וזכה עמו בגביע ה-FA ב-1976. המאמן המצליח ביותר בתולדות המועדון הוא אלן באקלי, שכיהן שלוש פעמים בתפקיד המאמן בין 1988 ל-2008 והוביל את גרימסבי טאון לשני הניצחונות במשחקי הגמר בוומבלי. בסוף עונת 2010/2011 המועדון ירד לליגה האנגלית החמישית. את עונת 2015/2016 גמר המועדון במקום ה-4 וניצח בפלייאוף ההעפלה לפוטבול ליג השנייה, בה ישחק במהלך עונת 2016/2017.
בניין עיריית באר שבע

היסטוריה ורקע

בשנת 1961 הוכרז על תחרות אדריכלים לתכנון בית העירייה החדש של באר שבע, במרכז האזרחי החדש הנבנה מצפון לעיר העתיקה. בתחרות זכה משרד האדריכלים של האדריכלים מיכאל ושולמית נדלר ושמואל ביקסון, שכבר תכנן קודם לכן מבנה אחר בעיר - קולנוע קרן, שעמד לצד מקום בניין העירייה. לאחר עיכובים בבניה, נחנך בשנת 1972 הבניין החדש, ובאותה השנה הוכנס לסמל העיר החדש.

אדריכלות

המבנה עשוי בטון, ברובו חשוף, ומורכב מבניין מלבני נמוך ולצדו צריח תצפית צר. למבנה המרכזי שתי קומות עטופות במעטפת בטון עבה, דמוית וילון, ומחוררת בחלונות צרים וגבוהים המסתתרים מאחוריה לכל גובה הבניין. שתי הקומות עומדות על קומת מסד מצופה אבן פראית (wild bau), הנמצאת בנסיגה מקו הבניין ומופרדת מן המסה המרכזית בחלונות פס ארוכים. בתוך המבנה שלוש חצרות פנימיות, התורמות לתאורה ולאוורור של החדרים ומאפשרות מקום מנוחה רגוע ומוגן מפני חול ואבק. ]
האלמנט השני הוא מגדל תצפית צר וגבוה, עשוי בטון, שהוצב בחזית הקדמית של הבניין. במגדל הותקנה מעלית, אך כיום העלייה למגדל חסומה והוא משמש כנושא אנטנות בלבד. במקור תוכנן להציב בראש המגדל יצירת אמנות של הפסל יחיאל שמי, איתו קיימו האדריכלים שיתוף פעולה בבניין תיאטרון ירושלים, אך היא בוטלה מחוסר תקציב.
בקדמת המבנה תכננו האדריכלים רחבה ציבורית גדולה, אך כיום הפך חלקה לחניון.
עיצוב הפנים גם הוא אופייני לסגנון הברוטליסטי, ומתאפיין בשימוש בלבני סיליקט, בסידור ישר ופשוט של החדרים ובפלטת צבעים בסיסית.
הבניין בנוי על עקרונות הברוטליזם והמודרניזם שקדם לו, שמתבטאים בבטון החשוף ובחומרים, בצורה הפשוטה של מסות הבניין, בגושניות הפיסולית של הבטון ובאלמנטים כמו חלון סרט וקומת קרקע מוסגת. יחד עם זאת בולטת בבניין חדשנות צורנית והקשר מקומי המתבטאים בחזית הבטון הייחודית, שהיו שראו בה איזכור של האוהל המדברי, בציפוי קומת המסד באבן מקומית, ובחשיבה האקלימית שיצרה את ההצללה על החלונות ואת החצרות הפנימיות. המגדל הופך את המבנה לנקודת ציון במרחב העירוני, ומאזן בין הצניעות והפשטות המאפיינות את הבניין הנמוך ובין המונומנטליות הנדרשת ממבנה שלטוני.]
גלריית דגלי אמריקה הדרומית

רשימה זו כוללת את הדגלים שבהם נעשה שימוש באמריקה vsrunh, לפי קטגוריות ולפי סדר הא'-ב':
אלה אטלנטית

תיאור

העץ הוא דו-ביתי, נשיר, רחב גזע ונוף; קוטר הגזע יכול להגיע ל-2 מטר וגובהו נע בין 5 ל-9 מטר. העלה מורכב והאבקת הפרחים הקטנים מתבצעת על ידי הרוח. הפרי, בית גלעין חד-זרעי, גדול יחסית (שישה עד שמונה מילימטרים) ואכיל. על הענפים מצוי לרוב עפצים דמויי אלמוג. העץ מאריך להתקיים מאות שנים.
השם "אלה" מופיע בתנ"ך פעמים רבות, ויש המזהים את ה"בטנים" שהוזכרו ברשימת "זמרת הארץ" (בראשית מג יא) כפירות האלה האטלנטית, בין היתר בשל השתמרות שם העץ בערבית כ'בטם'.
האלה אטלנטית היא ערך טבע מוגן על פי חוק בישראל.

עצי אלה עתיקים בארץ

אלה אטלנטית ענקית ומרשימה, בת כ-450 שנה, נמצאת ממערב למצודת כח, ייתכן שזוהי האלה הגדולה והעתיקה ביותר בארץ ישראל, לצידה מספר פרטים עתיקים נוספים, קטנים יותר.
אלות עתיקות גדולות נוספות נמצאות ליד בורות לוץ בהר הנגב ובנחל מלחן שבערבה. גם בתל דן הייתה אלה אטלנטית ענקית אך היא נשרפה כתוצאה מרשלנות מטיילים בשנות השבעים.
בעמק בית שאן, על ראש מצפה אלות (כ-3 ק"מ מערב למנחמיה ו-4.5 ק"מ דרום-מזרחית ליבנאל) מתנשאת אלה אטלנטית גדולה, יש הטוענים שהיא ההשראה לסמל חטיבת גולני. האלה היא חלק מזוג עצים, שהיו במקום על קברו של שייח או זוע'ית, האלה השנייה עלתה באש לפני עשרות שנים. אלות מרשימות נוספות ניתן למצוא בכניסה למושב דישון, בטירת צבי, בקיבוץ גונן ודרום-מזרחית למושב אדרת בעמק האלה.

שימושים רפואיים לפי מקורות קדומים ובימינו

הרופאים מהתקופה הקלאסית תיארו שימוש בשרף של מין אלה לחיזוק הקיבה, לשלשול ולטיפול בעיניים ובאוזניים. בימי הביניים שימשו פירות הצמח לטיפול בקיבה ולהגברת התאווה המינית. בימינו, ברפואה העממית, משמש השרף להרגעת כאבי בטן, להפחת גזים, לטיפול בפצעים ובמחלות עור ולמניעת הרעלות. הפרי משמש לריפוי פצעים בפנים.
ארגון נפגעי פעולות איבה

ארגון נפגעי פעולות איבה (הארגון היציג) הוא הארגון המייצג את נפגעי פעולת האיבה, שהוכרו על ידי המוסד לביטוח לאומי והרשות המאשרת במשרד הביטחון, נקבעה להם דרגת נכות של 20% ויותר (או 10% ויותר והגישו תביעתם עד ליום ה-1.1.1996), מקבלים גמלת נכות חודשית ומשלמים דמי חבר, אלמנות ואלמנים, יתומים והורים שכולים.  
הארגון משמש כארגון היציג, בעקבות החלטת ממשלה משנת 1998, והוא ארגון א-פוליטי וא-מפלגתי. 
ארגון נפגעי פעולות איבה הוא הארגון היציג בישראל ומאחד בתוכו שלושה סקטורים: נכים, אלמנות / אלמנים והורים שכולים.
הארגון הוא עמותה הפועלת למען רווחת חבריה ולצורך השגה ושמירה של זכויותיהם.
מייסד הארגון הוא דב קלמנוביץ'.
ורטיגו (רפואה)

טיפול רפואי

הטיפול הרפואי עשוי להתחיל בהמלצה על מנוחה במיטה. תרופות ממשפחת נוגדי האלרגיה (אנטיהיסטמינים) ונוגדי בחילות יכולות להקל. מקובל להפנות לטיפול פיזיותרפי וסטיבולרי  - במסגרתו מבוצעת מניפולציה תנועתית שיכולה להפחית משמעותית את הסחרחורת במקרה של BPPV. במקרה של פגיעה באיבר הפריפרי תרגול של מערכת שיווי המשקל עשוי לעזור. המוח עובר הסתגלות למצב החדש של מערכת שיווי המשקל ובהדרגה הסחרחורת נרגעת.
סער 1

פעילות מבצעית

ספינת הטילים הראשונה של חיל-הים הישראלי, אח"י מבטח, הפליגה לישראל עם אחותה אח"י משגב. כחודשיים לאחר הגעתה לחיפה היא צוידה בשלושה תותחי בופורס 40 מ"מ והחלה את שירותה המבצעי כספינת תותחים. במבצע אביב נעורים השתתפה בהובלת כוחות ושימשה כחדר פיקוד בפשיטה המשולבת.
במלחמת יום הכיפורים השתתפה אח"י מבטח בקרב הסטי"לים הראשון בעולם, קרב לטקיה מול חופי לטקיה. כמו כן נטלה חלק פעיל בפעולות רבות במהלך שנות ה-70 בפעילות ביטחון שוטף כנגד מפגעים מהים. השתתפה בהטבעת 2 ספינות פח"ע בלבנון, עצירת אוניית אם נושאת מחבלים ועוד. באביב 1979 הוסבה אח"י מבטח לספינת נצ"ל (נגד צוללות) ובמאי 1979, הוכרזה ככשירה לפעילות נגד צוללות. במבצע שלום הגליל פעלה כספינת נצ"ל ולאחר מכן המשיכה בפעילות ללכידת ספינות מחבלים. ב-1986 עברה דרך תעלת סואץ לים סוף. ביוני 1986 שבה לזירת הים התיכון, לבסיס חיפה.
ב-11 בינואר 1996 הורד נס השירות הפעיל מתורן אח"י "מבטח" והיא הועברה למוזיאון ההעפלה וחיל הים, שם היא מייצגת את שייטת ספינות הטילים כסטי"ל הראשון של ישראל, מול חדר מורשת שייטת 3.
ישראל בן דרור

ביוגרפיה

ישראל בן דרור הוא בנו של מרדכי בן דרור, שהיה יו"ר מכבי ישראל. בן דרור שיחק בתפקידים רבים ובהם בלם, מגן וחלוץ, והתפרסם בזכות כדורי החוץ הארוכים שלו. הוא שיחק 157 משחקים בליגת העל וכבש 36 שערים לזכותה של מכבי פתח תקווה, והיה שותף בולט לזכייתה בגביע המדינה בשנת 1952. לזכותו של בן דרור 3 הופעות בנבחרת ישראל, במשחקים נגד יפן, יוגוסלביה ודרום אפריקה.
עם פרישתו הקים ישראל בן דרור את מועדון הספורט אבן יהודה ופעל שנים רבות בתחום הספורט כמאמן כדורגל, כדורעף וכדורסל בקבוצות שונות. רבים מכדורגלניה של מכבי נתניה לדורותיהם התאמנו תחת שרביטו של בן דרור. בשנות ה-70 עסק בן דרור בארגון מופעי ההתעמלות בטקסי המכביה.
ישראל בן דרור שירת כקצין בצבא הגנה לישראל. היה מורה לחינוך גופני בבית הספר "בכר" באבן יהודה ובבית הספר "ביאליק" בנתניה. על פעילותו בבית הספר ביאליק ותרומתו לספורט העירוני קיבל את "פרס החינוך עירוני" של העיר נתניה בשנת 1987. במשך 38 שנים הפעיל בן דרור בביתו באבן-יהודה את קייטנת "גבעת הילדים", שם אירח ילדים בחופש הגדול.
בשנת 2003 קיבל את "אות המתנדב הארצי" על פועלו כמתנדב מתמיד מסור ואכפתי.
בן דרור נפטר בגיל 74, בעקבות שבץ מוחי. אשתו, זיוה בן דרור, כיהנה כראש המועצה המקומית אבן יהודה (בין השנים 1989-1993).

הנצחתו

בכל שנה מארגנת משפחתו של ישראל בן דרור בשיתוף עם ההתאחדות לכדורגל בישראל את "טורניר אלוף האלופים" ובו מאפשרת לאלופות נערים ג' בליגות השונות להתמודד אחת עם השנייה ולזכות באליפות הארצית.
לאחר מותו הקימה משפחתו את "עמותת בן דרור" המעניקה מלגות לספורטאים צעירים מצטיינים.
מתחם הספורט באבן יהודה נקרא על שמו של בן דרור.